REVISJONIKOMISJONI
koosoleku PROTOKOLL

Tabasalu									21. mai 2014 nr 6

Algus kell 10.00, lõpp kell 12.00.

Koosolekut juhatas komisjoni esimees Sulev Roos.
Koosolekut protokollis volikogu kantselei juhataja Ive Eevel.
Osa võtsid Toivo Promm ja Hardi Volmer. 
Kutsutud olid: sotsiaal- ja tervishoiuosakonna juhataja Tiia Spitsõn, haridus- ja kultuuriosakonna juhataja Ervin Jürisoo, vallasekretär Ene Veges.

Koosoleku päevakord:
1.	Sotsiaal- ja tervishoiuosakonna, haridus- ja kultuuriosakonna ning vallakantselei ära kuulamine (tegevuskava täitmine);
2.	VK otsuse koostamine.
Keegi päevakorra vastu ei olnud ning algas planeeritud punktide arutelu. 

1. Sotsiaal- ja tervishoiuosakonna, haridus- ja kultuuriosakonna ning vallakantselei ära kuulamine (tegevuskava täitmine)
Ülevaate Harku valla 2013.a. tegevuskava täitmisest andsid (haridus- ja kultuuriosakonna ülesannete osas) Ervin Jürisoo, (sotsiaal- ja tervishoiuosakonna ülesannete osas) Tiia Spitsõn ning (vallakantselei ülesannete osas) Ene Veges.

Haridus- ja kultuuriosakonna 2013.a tegevustest on täidetud järgmised tegevused:
Põhikooli (1-6. klassi) rajamine Vääna-Jõesuu piirkonda; alustati Põhikooli (1-6. klassi) rajamist Murastesse (valmib nii nagu tegevuskavas ettenähtud 2014); Kunstmuruga jalgpalliväljaku rajamine Tabasallu. 
Täitmata on järgmine tegevus: Valla omanduses olevate spordiväljakute hooldamise ja haldamise korra loomine, sest nimetatuid haldas kuni 2013 aasta lõpuni arengu ja haldusosakond.

Sotsiaal- ja tervishoiuosakonna 2013.a tegevustest on täidetud järgmised tegevused:
Õpiraskustega laps–põhjuste kaardistamine ja toetavad tegevused (jooksev tegevus); Infomaterjali "Märka last, aita last" koostamine.
Edasi on lükatud järgmised tegevused:
Sotsiaalöömaja rajamine, varjupaigateenuse loomine, sest nimetatud tegevused on seotud rahaliste vahendite saamisega fondidest ning üksnes valla eelarvelistest vahenditest ei ole võimalik neid teostada. Samuti on edasi lükkunud Perekeskuse visiooni väljatöötamine ja perekeskuse loomine Sotsiaalkeskuses (seoses valla sotsiaalkeskuse rajamise edasilükkumisega ei saa seda ülesannet terviklikult täita); Sotsiaalkorterite soetamine (2012-2014 tegevus, kuid eeldab rahalisi vahendeid, mida eelarves ei ole); Laste ja noortesõbraliku valla tiitli taotlemine (Unisef Eesti ei ole kahe aasta jooksul aktiivselt tegelenud selle liikumise tutvustamiseks ning tiitli taotlemiseks uute linnade valdade kaasamisega); Laste ja perede elukvaliteedi uuring (tegevuse tasuta läbiviimiseks peeti läbirääkimisi Tallinna Ülikooliga. Tallinna Ülikool on andnud nõusoleku lastekaitse valdkonna üliõpilastele antud uuringu tellimust tutvustada. Üliõpilastel on võimalus selle uuringu teostamiseks oma õppekava) raames.
Komisjon leidis, et kuna eelarvest ei ole sotsiaalhoolekandele piisavalt rahalisi vahendeid eraldatud, on sotsiaalhoolekande töö pärsitud. Vajalik oleks leida vahendeid nii Sotsiaalkeskuse ja sotsiaalöömaja rajamiseks kui sotsiaalkorterite soetamiseks. Sotsiaalkorterite soetamise eesmärgil võiks analüüsida võimalust võõrandada Rannamõisa vana koolimaja.

Vallakantselei 2013.a tegevustest on täidetud järgmised tegevused:
Vaatamisväärsuste kohta info avaldamine valla kodulehel; Valla imago väljatöötamine ja valla veebilehe uuendamine; Valda tutvustavate trükiste koostamine (selleks sõlmiti Kirilille Kirjastus AS-ga leping koostada ja kirjastada kroonikaraamat, mis sisaldaks ülevaadet Harku valla tegemistest alates omavalitsuse taastamisest kuni tänaseni. Kroonikaraamat pidi trükist ilmuma 2013. aasta lõpus, kuid teos kujunes algselt kavandatust mahukamaks ja see ilmus 2014.a aprillis); Arhiivi digiteerimine (2012-2037 tegevus, sellega on alustatud, kuid hetkel on puudu ruumidest, et arhiiviruume laiendada); Harku Vallavalitsuse arengukava ja kvaliteedijuhtimissüsteemi väljaarendamine ning juhtimiskompetentside arendamine (vaadatakse üle igal aastal); Vallavalitsuse ametnike arendusprogramm; Organisatsiooni arengukava elluviimine (pidev tegevus).
Edasi on lükatud järgmised tegevused: 
Elektroonilise asjaajamiskeskkonna rakendamine valla ja kodaniku vahel (2012-2014 aasta tegevus, mille rakendamine on takerdunud, kui selgusid tõsised probleemid arendajaga ning arendamisel tehtud vead, mida ei ole siiani suudetud likvideerida. Siseministeerium on projekti arendamise üle andnud AS-le Andmevara, kellega vallavalitsus on sõlminud lepingu teenuse kasutuselevõtmiseks kohe, kui takistused on kõrvaldatud); Koostöö naabervaldadega valla piiride korrigeerimiseks (riigi tasandil valmis seaduseelnõu haldusreformi läbiviimise põhimõtete ja korra kehtestamiseks. Piiride muutmisega on mõistlik tegeleda pärast seda, kui on lõplikult selgunud haldusreformi tulevik ja Harku valla säilimine iseseisva omavalitsusena).
Komisjon leidis, et: valla kodulehel avaldatud info vaatamisväärsuste kohta tuleks teha lihtsamini leitavaks; valla tunnuslause ja logo peaksid olema ka valla kodulehel; Kirilille Kirjastus AS koostatud kroonikaraamat ei vasta revisjonikomisjoni nägemusele valda tutvustavate trükiste koostamise osas. Tegevuskavas aiandusühistute ja vallavalitsuse tegevusena märgitud Aiandusühistute teavitamiskampaania läbiviimise kohta informatsioon puudub.
Lisaks selgus, et teenistuslik järelevalve Tabasalu Muusikakoolis on läbiviidud, kuid selle tulemused on revisjonikomisjonile esitamata.

Otsustati:
Võtta informatsioon teadmiseks, kajastada seda majandusaasta aruande juurde koostatavas revisjonikomisjoni arvamuses.

2. Volikogu otsuse eelnõu koostamine
Revisjonikomisjoni tööplaanist tulenevalt oli veebruarikuu plaanitud tegevuseks vallale kuuluva kinnisvara sihipärase kasutamise ja heaperemeheliku haldamise kontrollimine ning revisjonikomisjon on tuvastanud, et vallavalitsus ei oma ühest ülevaadet vallale kuuluvast kinnisvarast ning esineb puudusi vallavara sihipärase kasutamise ja heaperemeheliku haldamise osas, mille kohta koostati revisjonikomisjoni akt ning tehti Vallavalitsusele ettepanek võtta kasutusele meetmed vallavara otstarbekamaks kasutamiseks.
Vastav akt saadeti 01.04.2014 KOKS § 48 lg 5 ja Harku valla põhimääruse § 29 lg 10 tulenevalt vallavalitsusele seisukoha võtmiseks.
Vallavalitsuse 19.05.2014 protokollilist nähtuvalt nõustus vallavalitsus aktis tooduga ning likvideerib puudused 1.septembriks 2014.
Tulenevalt KOKS § 48 lg 5 ja Harku valla põhimääruse § 21 lg 11 esitab revisjonikomisjon volikogule kontrolli tulemuste realiseerimiseks vastavasisulise otsuse eelnõu.

Sõna võtsid kõik komisjoni liikmed.

Otsustati:
Ühehäälselt esitada volikogule otsuse eelnõu „Revisjonikomisjoni 29.05.2014.a akti nr 2 teadmiseks võtmine“

Sulev Roos
Koosoleku juhataja ja
Revisjonikomisjoni esimees